दांत का इलाज कराते मुंह में गिरी; PGI डॉक्टरों ने 4 घंटे के ऑपरेशन से निकाली
हरियाणा में रोहतक PGI के डॉक्टरों ने बुजुर्ग के फेफड़े में फंसी सुई को 4 घंटे की कड़ी मशक्कत के बाद निकाल लिया, जिसकी बदौलत बुजुर्ग की जान बच गई। अब उसे बड़ा ऑपरेशन भी नहीं करवाना पड़ेगा।
हरियाणा में रोहतक PGI के डॉक्टरों ने बुजुर्ग के फेफड़े में फंसी सुई को 4 घंटे की कड़ी मशक्कत के बाद निकाल लिया, जिसकी बदौलत बुजुर्ग की जान बच गई। अब उसे बड़ा ऑपरेशन भी नहीं करवाना पड़ेगा। दांत का इलाज करवाते समय सुई उसके मुंह में गिर गई थी, जो सरकते हुए फेफड़े तक पहुंच चुकी थी। वह फेफड़े में एक जगह फंसी हुई थी, लेकिन सुई निकालने के बुजुर्ग सुरक्षित है और उसको छुट्‌टी भी दे दी गई है।
2 इंच की सुई CT स्कैन में नजर आई
पल्मोनरी एंड क्रिटिकल केयर मेडिसिन विभाग के एसोसिएट प्रोफेसर डॉ. पवन ने बताया कि रोहतक के बड़े बाजार निवासी करीब 55 वर्षीय बुजुर्ग ने प्राइवेट अस्पताल में अपने दांत का इलाज करवाया था, जहां इलाज के दौरान बुजुर्ग के मुंह में 2 इंच की एक नीडल (सुई) गिर गई। चुभन के कारण उसे PGI इमरजेंसी में लाया गया, वहां चिकित्सकों ने CT स्कैन करवाया तो पता चला कि सुई उसके फेफड़े में सांस की नली में है। इसलिए चिकित्सकों ने बुजुर्ग को पल्मोनरी एंड क्रिटिकल केयर मेडिसिन विभाग में भेज दिया।
एक्स-रे में नहीं दिखी सुई
डॉ. पवन ने बताया कि जब मरीज की सांस की नली से सुई निकालने का प्रयास किया तो देखा कि सुई कहीं नजर नहीं आ रही। मरीज का एक्सरे करवाया गया, लेकिन सुई नजर नहीं आई। बाद में CT स्कैन करवाकर देखा कि सुई कहां गई?। 2 बार CT स्कैन करवाने के बाद सुई बाएं फेफड़े में बिल्कुल अंदर सांस की नली में धंसी हुई मिली, जो लोवर लोब के चौथे हिस्से में है। इसके कारण बुजुर्ग को खांसी अधिक आ रही थी।
सांस की नली में सुई होने के चलते जान को खतरा था
डॉ. पवन ने बताया कि चिकित्सकों के सामने परेशानी खड़ी हो गई कि बड़ा ब्रोकोंस्कोप वहां तक पहुंच नहीं पा रहा था। छोटे ब्रोकोंस्कोप से सुई बार-बार निकल रही थी, जिसके चलते मरीज को काफी बड़ा ऑपरेशन करवाना पड़ता। मरीज की सांस की नली में सुई होने के चलते उसको जान का खतरा भी था।
कड़ी मशक्कत के बाद निकाली सुई
ऐसे में डॉ. पवन ने अपने साथी चिकित्सकों डॉ. अमन, टेक्नीशियन अशोक, सुमन, सुनील व भावना के साथ मिलकर करीब 4 घंटे की कड़ी मशक्कत के बाद छोटे ब्रोंकोस्कोप से सांस की नली में फंसी सुई को निकाला। वहीं मरीज व उसके परिजनों ने PGI के चिकित्सकों का धन्यवाद किया। कुलपति डॉ. अनिता सक्सेना, कुलसचिव डॉ. एचके अग्रवाल, निदेशक डॉ. SS लोहचब, चिकित्सा अधीक्षक डॉ. कुंदन मिततल व विभागाध्यक्ष डॉ. ध्रूव चौधरी ने डॉ. पवन की टीम को बधाई दी।